Տարբեր վարչակարգերի օրոք տարբեր տոներ են նշվել Կլայպեդայում։ Բայց այդ ողջ ընթացքում անփոփոխ է մնացել ծովի տոնը։ Սովորաբար մեկ օրը չի բավականացնում այդ հիրավի ժողովրդական տոնի համար։ Չէ՞ որ խոսքը զանգվածային զբոսանքների, երթերի, տոնավաճառների, թատերական ներկայացումների, մշակութային միջոցառումների մասին է։ Եւ շատ հաճախ էլ այդ տոները համընկնում են քաղաքի ծննդյան օրվան՝ օգոստոսի 1-ին։ Բանն այն է, որ ծովի տոնը նշվում է հուլիսի վերջին կիրակի օրը։ Մեր բախտը չբերեց։ Ծովի տոնից մեկ ամիս առաջ էինք ժամանել Կլայպեդա։ Բայց երբ նրա ուրվագծերը վերջնականապես անէացան հորիզոնում, մտածեցի, որ դա այն սակավաթիվ քաղաքներից է, որոնց եթե սիրեցիր, ողջ կյանքում քեզ հետ են։